Virallinen lehti nro C 323 , 21/10/1998 s. 0018



KIRJALLINEN KYSYMYS E-0006/98 komissiolle esittäjä(t): Alexandros Alavanos (GUE/NGL) (29. tammikuuta 1998) Aihe: Investointeihin Portugalissa myönnettyjen tukien palauttaminen Portugalin lehdistössä julkaistujen tietojen mukaan yritys nimeltä Cap Verde sai suuria kotimaisia tukia Portugalilta sekä tukimaksuja Euroopan unionilta investoidakseen hedelmien ja vihannesten tuotantoon Alentejon alueella Portugalissa. Yritys nimeltä ¨Odefruta¨, joka perustettiin Odemiraan EU:n rahoittaman investointiohjelman toteuttamiseksi, ajautui konkurssiin vuonna 1993 jättäen jälkeensä suuret velat, jättäen tuottajat ilman maksuja ja aiheutettuaan merkittäviä ympäristötuhoja. Koska yhteisön käytännön mukaan on olemassa sopimusehto, jonka perusteella EU:n tukea saanut yritys velvoitetaan palauttamaan saamansa tuet siinä tapauksessa, että sen toiminta lakkaa, komissiolta kysytään: 1. Onko yhteisö tehnyt ¨Odefruta¨-yrityksestä tutkimuksen, ja mitkä ovat sen tulokset? 2. Oliko vastaavia kansallisia tai yhteisön sopimusehtoja olemassa Odefrutan tapauksessa? 3. Onko komissio pannut alulle menettelyn ¨Odefruta¨-yritykselle maksettujen tukien palauttamiseksi? 4. Mitä toimenpiteitä se on toteuttanut, jotta tulevaisuudessa ei esiintyisi tapauksia, joissa yrityksille on maksettu tukea ilman, että on riittävästi varmistuttu yritysten elinkelpoisuudesta ja maksettujen tukien asianmukaisesta käytöstä? Komission jäsenen Franz Fischlerin komission puolesta antama vastaus (27. helmikuuta 1998) Komissio hyväksyi 21 päivänä marraskuuta 1991 tekemällään päätöksellä toimenpideohjelman, joka koskee Miran alueen kehittämistä Portugalin Alentejossa. Arvoisan parlamentin jäsenen esittämä kysymys koskee tällä alueella sijaitsevaa Odefruta-yritystä ja siihen liittyvää hanketta. Komissio ei toissijaisuusperiaatteen mukaisesti puutu sellaisten yksittäisten hankkeiden hyväksymiseen, jotka rahoitetaan komission hyväksymien toimenpideohjelmien osana. Komissio tarkentaa arvoisalle parlamentin jäsenelle, että ¨Cap Verde¨ ei ole yritys, vaan Odefruta-yrityksen tuotteiden tavaramerkki. Komissio pystyy antamaan seuraavat esitettyjä kysymyksiä koskevat tiedot: 1. Yhteisössä ei ole aloitettu Odefruta-yritystä koskevia tutkimuksia. Komissio pyysi kuitenkin syyskuussa 1993 kansallisilta viranomaisilta yksityiskohtaisia selityksiä kuultuaan, että kyseinen hanke on taloudellisissa vaikeuksissa. Komissio tiedusteli asiaa uudestaan toukokuussa 1994 lähettämässään toisessa kirjeessä. Portugalin viranomaiset ovat koko ajan pitäneet komissiota ajan tasalla kyseisessä asiassa. Odemiran tuomioistuin ilmoitti syyskuussa 1994 kyseisen yrityksen olevan vararikossa. Kansalliset viranomaiset aloittivat menettelyn tukien perimiseksi takaisin ja ilmoittivat siitä komissiolle. 2. Yhteisön tasolla ja kansallisella tasolla on sovittu, että tuen myöntämisessä noudatetaan ennalta määrättyjä sopimussääntöjä, ja jos sopimusta ei noudateta, myönnetyt tuet peritään takaisin. Asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20 heinäkuuta 1993 annetun neuvoston asetuksen N:o (ETY) 2082/93 ((EYVL L 193, 31.7.1993. )) 23 artiklan 1 kohdan mukaisesti jäsenvaltioiden on toteutettava eri rakennerahastojen toimintaa koskevat tarvittavat toimenpiteet varmistaakseen, että yhteisön rahoittamat toimenpiteet toteutetaan oikein, ehkäistäkseen epäkohtia ja ryhtyäkseen toimenpiteisiin niitä vastaan sekä periäkseen takaisin varat, jotka on menetetty väärinkäytön tai laiminlyönnin vuoksi. 3. Komission on kyseisessä tapauksessa aloitettava tarvittavat menettelyt, minkä se on myös tehnyt. Komissio on myös jättänyt suorittamatta sen toimenpideohjelman loppusumman, josta hanke rahoitettiin. 4. Komissio voi itse valvoa paikalla, erityisesti pistokokein, rakennerahastojen rahoittamaa toimintaa sekä hallinto- ja valvontajärjestelmiä, sanotun kuitenkaan rajoittamatta jäsenvaltioiden suorittamia tarkastuksia. Kun otetaan huomioon jokaisen ohjelman osana yhteisrahoitettujen hankkeiden määrä (muutamia tuhansia), komissio ei pysty täydellä varmuudella tarkastuksillaan varmistamaan, toteutetaanko jokainen yksittäinen hanke oikein. Tällainen valvonta kuuluu sitä paitsi jäsenvaltioiden ensisijaiseen vastuualueeseen. Sen sijaan komission suoraan hallinnoimia menoja koskevia sisäisiä määräyksiä on vahvistettu, jotta voitaisiin varmistaa, että kyseisten menojen ohjautumista edunsaajalle asti valvotaan tarkemmin.